ЗэгурыIуэныгъэхэр щызэращIылIэ
«Урысейм и ХъумапIэ банк» ОАО-м и Кавказ Ищхъэрэ банкым и унафэщI Колтыпин Петр «Сочэ-2013» къэрал зэхуаку инвестицэ зэхыхьэм и дарэгъухэм зэгурыIуэныгъэ зыбжанэ щарищIылIащ.
Апхуэдэщ, къапщтэмэ, Къэбэрдей-Балъкъэрри хэту, технологие пэрытыр и лъабжьэу жыг хадэхэм зегъэужьыным тещIыхьа инвестицэ проект инхэр гъэзэщIэным теухуауэ «Ипщэ щIыналъэ» («Южный край») ООО-м ирищIылIа зэгурыIуэныгъэр. ЗэрытраухуамкIэ, 2020 гъэм ирихьэлIэу Къэбэрдей-Балъкъэрым и закъуэ апхуэдэ хадэхэр гектар мин 15 — 20-м щынэсынущ. А проектым сом мелард 30 хуэзэнущ.
— Иужьрей илъэситхум псынщIэу зызыужь жыг хадэхэр республикэм и мэкъумэш хозяйствэм нэхъ фейдэ зыпылъ и унэтIыныгъэ нэхъыщхьэхэм икIи а IэнатIэм и кластер нэгъэса зэрызэтраухуэ щIыкIэм и щапхъэ нэрылъагъухэм ящыщ хъуащ, — къыхигъэщащ Урысейм и ХъумапIэ банкым и щIыналъэ къудамэм и унафэщI Урысбий Хьэмидбий. — Ди жыггъэкIхэм я зэфIэкIыр къэралым и ипщэ щIыпIэхэми къыщагъэсэбэпыну я мурадщ. КъызэрытлъытэмкIэ, мы проектым бизнесым зригъэужьым и мызакъуэу, нэгъуэщI щIыналъэхэм къраш ерыскъыпхъэхэр игъэмэщIэнущ.
«Урысейм и ХъумапIэ банк» ОАО-м и Къэбэрдей-Балъкъэр къудамэм и пресс-IуэхущIапIэ.
